section_heading: Opis i klasifikacija
paragraph_text: Kao i ostali ankilosauri, Antarctopelta oliveroi je bio zdepast četveronožni biljojed, koji je bio zaštićen osteodermima. Iako nije pronađen potpun kostur, procjenjuje se da je dosezala duljinu od 4 metra od njuške do kraja repa. Pronađen je samo mali dio lubanje, ali svi djelići lubanje bili su teško oklopljeni. Jedna kost, poznata kao supraorbitalna, imala je kratku bodlju koja bi stršila prema van preko oka. Njezini zubi u obliku lista bili su asimetrični i proporcionalno široki u odnosu na zube drugih ankilosaura, a najveći su imali poprečnu širinu od 10 mm.